同丘子服游蘆峰以嶺上多白雲分韻賦詩得白字
作者：朱熹
朝代：宋

paragraphs: 登巖出囂塵，入谷媚泉石。
悠然愜幽趣，不覺幾朝夕。
高尋倦冢頂，舊賞歎陳迹。
仰慙仙人杖，俯愧謝公屐。
昨日吾弟來，勇往意無歝。
今晨蓐食罷，千仞一咫尺。
心期未究竟，眼界已開闢。
浮野衆麓青，縈雲兩川白。
須臾互吞吐，變化已今昔。
曠若塵慮空，悲哉人境窄。
平生有孤念，萬里思矯翮。
感此復沖然，胡爲尚形役。